NÕUKOGU OTSUS,

25. september 2008,

millega võetakse vastu Euroopa Investeerimispanga egiidi all asutatud investeerimisrahastu komitee töökord

(2008/762/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogus kokku tulnud liikmesriikide valitsuste esindajate sisekokkulepet ühenduse abi rahastamise kohta mitmeaastase finantsraamistiku (2008–2013) alusel vastavalt AKV-EÜ partnerluslepingule ning finantsabi eraldamise kohta nendele ülemeremaadele ja -territooriumidele, mille suhtes kohaldatakse EÜ asutamislepingu neljandat osa, (1) ja eriti selle artikli 9 lõiget 2,

võttes arvesse nõukogu 14. mai 2007. aasta määrust (EÜ) nr 617/2007 AKV-EÜ koostöölepingu raames 10. Euroopa Arengufondi rakendamise kohta, (2) ja eriti selle artikli 13 lõike 1 teist lõiku,

võttes arvesse Euroopa Investeerimispanga ettepanekut,

võttes arvesse komisjoni arvamust,

ON TEINUD JÄRGMISE OTSUSE:

Artikkel 1

Käesolevaga võetakse vastu Euroopa Investeerimispanga egiidi all asutatud investeerimisrahastu komitee töökord lisas esitatud kujul.

Artikkel 2

Käesolev otsus jõustub selle Euroopa Liidu Teatajas avaldamise päeval.

(1) ELT L 247, 9.9.2006, lk 32.

(2) ELT L 152, 13.6.2007, lk 1.

LISA

EUROOPA INVESTEERIMISPANGA EGIIDI ALL ASUTATUD INVESTEERIMISRAHASTU KOMITEE TÖÖKORD

Artikkel 1

1. Investeerimisrahastu komitee, edaspidi „komitee”, koosneb kõikide liikmesriikide esindajatest ja Euroopa Ühenduste Komisjoni, edaspidi „komisjon”, esindajast. Hääleõigus on ainult liikmesriikide nimetatud komitee liikmetel või nende asendajatel.

2. Komitee eesistuja ja eesistuja asetäitja valitakse liikmesriikide nimetatud komitee liikmete hulgast kaheks aastaks. Valimine toimub komitee esimese koosoleku alguses salajase hääletuse teel. Eesistuja valitakse kandidaatide hulgast kvalifitseeritud häälteenamuse alusel vastavalt artiklile 3. Eesistuja asetäitja valimine toimub samas korras.

3. Euroopa Investeerimispank, edaspidi „pank”, tagab komitee sekretariaadi- ja tugiteenused.

4. Iga liikmesriik nimetab ühe esindaja ja ühe asendaja, kellel on õigus kasutada hääleõigust. Asendaja võib osaleda komitee koosolekutel vaatlejana, kuid tal on õigus hääletada ainult juhul, kui tema liikmesriigi esindaja puudub. Erandlikel asjaoludel, kui esindaja ega asendaja kumbki ei saa komitee koosolekul osaleda, võib esindaja anda volituse teisele esindajale, või teda võib asendada liikmesriigi poolt ad hoc nimetatud kolmas isik. Liikmesriigid teatavad oma esindajate ja nende asendajate nimed ja aadressid pangale ning nõukogu peasekretariaadile oma Euroopa Liidu juures asuvate alaliste esinduste kaudu.

5. Komisjon nimetab ühe esindaja ja ühe asendaja osalema komitee koosolekutel ning teatab nende nimed pangale ja nõukogu peasekretariaadile. Nimetatud isikuid võivad abistada teised komisjoni ametnikud ja teenistujad.

6. Pank nimetab kaks ametnikku osalema komitee töös ning teatab nende nimed komisjonile ja nõukogu peasekretariaadile. Nimetatud isikuid võivad abistada teised panga ametnikud.

7. Nõukogu peasekretariaadi esindaja kutsutakse osalema komitee koosolekutel vaatlejana.

Artikkel 2

Komitee kutsub kokku eesistuja ning komitee tuleb kokku vähemalt neli korda aastas panga peakorteris Luxembourgis. Eesistuja võib komitee liikme või panga taotlusel kokku kutsuda täiendavaid koosolekuid.

Sekretariaat saadab komitee liikmetele ja nende asendajatele ning nõukogu peasekretariaadile koosolekukutse, sealhulgas kavandatava koosoleku üksikasjaliku päevakorra ja asjakohased dokumendid vastavalt artikli 5 lõikele 1.

Artikkel 3

Komitee võtab kõikides küsimustes otsuseid vastu kvalifitseeritud häälteenamusega, milleks on 724 häält 1 004-st ning mis sisaldab vähemalt 14 liikmesriigi poolthääli. Blokeeriv vähemus on 281 häält. Liikmesriikide esindajate hääli kaalutakse järgmiselt:

Liikmesriik Hääled Belgia 35 Bulgaaria 1 Tšehhi Vabariik 5 Taani 20 Saksamaa 205 Eesti 1 Kreeka 15 Hispaania 79 Prantsusmaa 196 Iirimaa 9 Itaalia 129 Küpros 1 Läti 1 Leedu 1 Luksemburg 3 Ungari 6 Malta 1 Madalmaad 49 Austria 24 Poola 13 Portugal 12 Rumeenia 4 Sloveenia 2 Slovakkia 2 Soome 15 Rootsi 27 Ühendkuningriik 148 Kokku 1 004

Artikkel 4

1. Artiklis 3 sätestatud tingimustel komitee

a) kiidab heaks investeerimisrahastu i) tegevussuunised ja ettepanekud nende muutmiseks; ii) investeerimisstrateegiad ja äriplaanid vastavalt nõukogu 14. mai 2007. aasta määruse (EÜ) nr 617/2007 AKV-EÜ koostöölepingu raames 10. Euroopa Arengufondi rakendamise kohta, (1) edaspidi „rakendusmäärus”, artikli 13 lõike 2 punktile b; iii) aastaaruanded, sealhulgas finantsaruanded; iv) kõik üldised poliitikadokumendid, sealhulgas hindamisaruanded;

b) esitab arvamuse i) intressitoetuste andmise ettepanekute kohta vastavalt rakendusmääruse artikli 13 lõike 3 punktile a; ii) ettepanekute kohta seoses projektidega, mille kohta komisjon on esitanud negatiivse arvamuse; iii) kõikide muude tegevussuunistes kindlaks määratud üldpõhimõtete alusel tehtud ettepanekute kohta.

Lisaks võivad panga juhtorganid aeg-ajalt taotleda komitee arvamust teiste rahastamisettepanekute või teiste strateegia- või poliitikaküsimuste kohta, mis puudutavad panga tehinguid AKV riikides.

2. Töödokumendid ja ettepanekud komiteele koostab ja esitab komiteele pank. Ettepanekutes esitatakse üksikasjalikult

a) projekti kirjeldus ja selle tähtsus riigi arengustrateegia jaoks, nagu on esitatud riigi strateegiadokumentides;

b) arengueesmärk, mida projektiga kavatsetakse saavutada, sealhulgas kavandatud meetmete jätkusuutlikkus;

c) projekti üldine korraldus ja põhjendus;

d) projekti kulud, rahastamismeetod ja esinevad riskid, samuti vajaduse korral meetmed, mida pank kavatseb rakendada riskide vähendamiseks;

e) projekti mõju kohalikul, riigi ja piirkondlikul tasandil AKV-EÜ koostöölepingu sätete põhjal, sealhulgas keskkonnamõjud;

f) komisjoni nõusolek või arvamus, nagu on ette nähtud rakendusmääruse artikli 13 lõikes 5.

3. Projekti tehnilise rakendamise üksikasjalikud eeskirjad ja elluviimise ajakava tuleb kokkuvõtlikult esitada ettepaneku lisas.

Artikkel 5

1. Pank saadab asjaomased dokumendid ja ettepanekud komitee liikmetele ja nende asendajatele ning nõukogu peasekretariaadile vastavalt järgmistele tähtaegadele:

a) vähemalt neli nädalat enne määratud koosolekukuupäeva juhtudel, kui on ette nähtud komitee heakskiit;

b) vähemalt kolm nädalat enne määratud koosolekukuupäeva juhtudel, kui vajatakse komitee arvamust.

Eesistuja võib erandjuhtudel panga põhjendatud nõudmisel eespool esitatud tähtaegade järgimisest loobuda.

2. Komitee liikmed teatavad pangale kirjalikult võimalikest märkustest või lisateabe taotlustest lõike 1 kohaselt saadetud dokumentide kohta vähemalt viis tööpäeva enne koosolekukuupäeva, kui on nõutav heakskiitmine, ja vähemalt kolm tööpäeva enne koosolekukuupäeva, kui vajatakse arvamust.

3. Komitee võtab koosoleku alguses eesistuja ettepaneku põhjal vastu päevakorra. Iga komitee liige võib taotleda küsimuste päevakorda lisamist, aga ainult arutamiseks. Sellealast teavet võidakse anda suuliselt.

4. Koosolekult puuduva liikmesriigi esindaja puhul loetakse, et ta on esitatud dokumendid heaks kiitnud või nende kohta pooldavat arvamust avaldanud, välja arvatud juhul, kui ta on komitee eesistujale kirjalikult teatanud oma kavatsusest heakskiitu või pooldavat arvamust mitte anda, või kui ta on erandmeetmena andnud volituse teise liikmesriigi esindajale. Hääletuseks volituse andmisest või asendaja nimetamisest teatatakse eelnevalt komitee eesistujale nõuetekohasel viisil.

Liikmesriigi esindajat võib volitada ainult üks teise liikmesriigi esindaja.

Artikkel 6

1. Komitee arvamust võib küsida panga algatusel ja eesistuja eelneval nõusolekul kirjaliku menetluse teel.

2. Kirjaliku menetluse teel esitatava ettepaneku esitab pank koos kõikide asjaomaste tugidokumentidega. Kui liikmesriigi esindaja ei ole kolme nädala jooksul pärast ettepaneku esitamist selle vastu hääletanud, loetakse, et ta on hääletanud ettepaneku poolt.

3. Kui liige taotleb spetsiaalselt arutelu komitee koosolekul hiljemalt viis tööpäeva enne lõikes 2 viidatud kolmenädalase tähtaja lõppu, esitatakse ettepanek järgmisel kavandatud komitee koosolekul. Eriti kiireloomulistel juhtudel võib pank taotleda, et eesistuja kutsuks artikli 2 kohaselt kokku komitee erakorralise koosoleku.

Artikkel 7

1. Ilma et see piiraks rakendusmääruse artikli 13 lõiget 6, võib komitee anda heakskiidu või pooldava arvamuse tingimusel, et võetakse arvesse tema märkusi.

2. Komitee võib küsida taotluse või ettepaneku hindamiseks lisateavet. Sellisel juhul võib taotluse või ettepaneku esitada komiteele teist korda.

3. Komitee esitatud arvamused edastatakse panga otsuseid tegevatele organitele.

Artikkel 8

1. Sekretariaat koostab eesistuja vastutusel iga komitee koosoleku kohta kahe nädala jooksul pärast koosolekukuupäeva protokolli koosoleku põhijäreldustest ja komitee liikmete peamistest seisukohtadest. Sekretariaat registreerib ka kirjaliku menetluse raames antud arvamused ja hääletused. Need protokollid saadetakse komitee liikmetele.

2. Protokolli loetakse lõplikuks, kui komitee on selle kirjaliku menetluse teel või järgneval koosolekul heaks kiitnud.

3. Komiteed puudutav kirjavahetus adresseeritakse sekretariaati komitee eesistuja nimele.

4. Kõik komitee koosolekutel osalevad esindajad ja vaatlejad järgivad komitee töö ja arutelude konfidentsiaalsuse nõuet. Komitee töö ja aruteludega seotud dokumendid on mõeldud kasutamiseks nende adressaatidele, kes vastutavad dokumentide hoidmise ja konfidentsiaalsuse tagamise eest.

Artikkel 9

1. Komitee tegevuskulud, sealhulgas iga liikmesriigi ühe esindaja reisikulud, kannab pank.

2. Pank annab komitee käsutusse tema funktsioonide täitmiseks vajalikud tööruumid ja -vahendid.

Artikkel 10

Kõiki käesoleva korra kohaselt edastatavaid teateid, kirjavahetust või dokumente võib edastada ka elektronposti või faksi teel.

(1) ELT L 152, 13.6.2007, lk 1.